钦定古今图书集成/明伦汇编/官常典/第203卷 > 苏瓌
## 钦定古今图书集成/明伦汇编/官常典/第203卷 > 苏瓌

按《唐书》本传，“瓌字昌容，雍州武功人，隋尚书仆射威
之曾孙。擢进士第，补恒州参军。居母丧，哀毁加人，左
庶子张大安表举孝悌，擢豫王府录事参军，历朗、歙
二州刺史。时来俊臣贬州参军，人惧复用，多致书诣
瓌，瓌叱其使曰：‘吾忝州牧，高下自有体，能过待小人
乎’？遂不发书。俊臣未至追还，恨之。由是连外徙，不得”
入。久之，转扬州大都督府长史。州据都会，多名珍怪
产。前长史张潜于辩机赀取钜万瓌，单身襆被自将。
徙同州刺史。岁旱，兵当番上者不能赴，瓌奏：“宿卫不
可阙，宜月赐增半粮，俾相给足，则不阙番。又宜却进
献，罢营造，不急者。”不见省。时十道使括天下亡户，初
不立籍，人畏搜括，即流入比县旁州，更相廋蔽。瓌请
罢十道使，专责州县，豫立簿注，天下同日阅正，尽一
月止，使柅奸匿。岁一括实，检制租调，以免劳弊。武后
铸浮屠，立庙塔，役无虚岁。瓌以为“縻损浩广，虽不出
国用，要自民产日殚。百姓不足，君孰与足？天下僧尼，
滥伪相半，请并寺著僧常员数缺则补。”后善其言。神
龙初，入为尚书右丞，封怀县男。瓌明晓法令，多识台
省旧章，一朝格式，皆所删正。再迁户部尚书，拜侍中，
留守京师。中宗复政，郑普思以妖幻位秘书员外监。
支党遍岐、陇间，相煽訹为乱。瓌捕系普思穷讯。普思
妻以左道得幸韦后，出入禁中，有诏勿治，瓌廷争不
可，帝犹依违。司直范献忠瓌使按普思者，进曰：“瓌为
大臣，不能前诛逆竖而报天子，罪大矣，臣请先斩瓌。”
于是仆射魏元忠顿首曰：“瓌长者，用刑不枉，普思法
当死。”帝不得已，流普思于儋州，馀党论死。累拜尚书
右仆射、同中书门下三品，进封许国公。帝南郊，国子
祭酒祝钦明建白皇后为亚献，安乐公主为终献，瓌
以为非礼，帝前折愧之。帝昏懦不能从。时大臣初拜
官，献食天子，名曰“烧尾”，瓌独不进。及侍宴，宗晋卿嘲
之，帝默然。瓌自解于帝曰：“宰相燮和阴阳，代天治物。
今粒食踊贵，百姓不足，卫兵至三日不食，臣诚不称
职，不敢烧尾。”帝崩，遗诏皇太后临朝，相王以太尉辅
政。后诏宰相韦安石、韦巨源、萧至忠、宗楚客、纪处讷、
韦温、李峤、韦嗣立、唐休璟、赵彦昭洎瓌议禁中，楚客
猥曰：“太后临朝，相王有不通问之嫌，不宜辅政。”瓌正
色曰：“遗制乃先帝意，安得辄改？”楚客等怒，卒削相王
辅政事，瓌称疾不朝。是月，韦氏败，睿宗即位，进左仆
射。景云元年，老病，罢为太子少傅。卒，年七十二，赠司
空、荆州大都督，谥曰文贞。皇太子别次发哀，遗令薄
葬，布车一乘。瓌治州，考课常最，为宰相，陈当世病利
甚多。韦温始为汴州司仓参军，以赇被杖，及用事，惮
瓌正，卒不敢伤。开元二年，赐其家实封百户，长子颋
固辞，乃擢中子乂左补阙。六年，诏与刘幽求配享睿
宗庙庭。文宗太和中，录旧德，官其四代孙翔。